Vent med bybane til Sotra

Publisert: Publisert: 15. desember 2015

Vil vi nokon gong få bybane til Sotra? Foto: MIR

Vestnytt Redaksjon

Denne artikkelen er over fire år gammel

Tanken om å gå ombord på bybanen på Straume og sitja på eit behageleg sete medan banen tar deg til Bergen sentrum, er freistande. Bybanen i Bergen er eit populært kollektivtilbod blant dei som bur langs traséen.

Denne diskusjonen handlar ikkje om ein er for eller imot bybane, men om vi skal sylta ned 1,3 milliard kroner i ei teknisk løysing vi berre kanskje får glede av ein gong i framtida

I starten var dei fleste positive til ideen om å dimensjonera den nye Sotrabrua for bybane. Både Hordaland fylkeskommune, Fylkesmannen, Fjell og Bergen kommunar var positive. Men det var før Statens vegvesen rekna på kostnadane, og før ein tok inn over seg at det også må byggjast spor på begge sider av Sotrabrua før nokon kan reisa med banen. Ifølgje vegvesenet vil det kosta 1,3 milliard kroner ekstra å gjera den nye brua klar for ein framtidig bane. Dette er ein kostnad vi i tilfelle må ta no, blant anna i form av høgare bompengesats, men som ingen får nytte av med det første.

Bergen kommune har i mange år strevd med å bli einig med seg sjølv om kvar bybanen skal gå, og kva for delprosjekt som skal byggjast kva tid. Ikkje minst har det vore bråk om kva trasé bybanen skal få frå Bergen til Åsane.

Ifølgje reknestykka til vegvesenet må bybanen vera i drift mellom Sotra og Bergen i løpet av seks år etter at det nye Sotrasambandet står ferdig for at det skal vera samfunnsøkonomisk forsvarleg å gjera den nye brua klar for å ta imot bybane. Går det lenger tid enn det, kan vi ifølgje vegvesenet like gjerne byggja ei eiga bru for bybanen, når politikarane i Bergen ein gong kanskje bestemmer seg for det.

Før det blir snakk om bybane til Sotra, skal banen på plass mellom Lagunen og Flesland, frå Bergen sentrum til Fyllingsdalen og frå sentrum til Åsane. Det finst ikkje noko vedtak i Bergen om å byggja bybane til Sotra. Det er også store utfordringar knytt til å få ein trasé mellom Sotra og Bergen som både er rask nok til at folk vil bruka banen, og som stettar kravet om at banen må gå der det bur folk. Det er urealistisk å tru at bybanen til Sotra er på plass innan seks år etter at Sotrasambandet står klart. I løpet av dei mange åra som vil gå før det er realistisk å håpa at det kjem eit anna kollektivtilbod til og frå Sotra enn buss, er det heller ikkje utenkjeleg at det dukkar opp ny teknologi som vil gjera bruken av 1,3 milliard kroner svært så bitter i etterkant.

Vi likar ideen om bybane, og det sit langt inne å gje slepp på draumen. Men denne diskusjonen handlar ikkje om ein er for eller imot bybane, men om vi skal sylta ned 1,3 milliard kroner i ei teknisk løysing vi berre kanskje får glede av ein gong i framtida.